એક રાતે ધીરજ પાસે એના બંનેય દીકરાઓ આવ્યા હતા. ધીરજને ઉપકૃત કરતા હોય એમ બંનેએ કહેલું, ‘પપ્પા, આ વખતે તો દીદી આવી રહી છે તો બધા ભેગા જ રહીશું. થોડી ઘણી સંકડાશ અને તકલીફ પડશે પણ ચલાવી લઈશું. દીદી ગયા પછી તમે જેને કહેશો એનો પરિવાર નારણપુરાના ફ્લૅટમાં રહેવા જશે.’ ધીરજના બંનેય દીકરાઓને કંઈ રાતોરાત ડહાપણની દાઢ નહોતી ફૂટી. એ તો ચાર વરસે પિયર આવી રહેલી નણંદ પાસે બેમાંથી એકેય ભાભીને ખરાબ નહોતું દેખાવું એટલે એમણે એમના પતિદેવોને પઢાવીને ધીરજ પાસે મોકલ્યા હતા.